## Rješenje kojim se trgovačkom društvu Metroholding d.d., Zagreb, odobrava objavljivanje ponude za preuzimanje javnog dioničkog društva Partner Banka d.d., Zagreb

### NN 139/2006 (22.12.2006.), Rješenje kojim se trgovačkom društvu Metroholding d.d., Zagreb, odobrava objavljivanje ponude za preuzimanje javnog dioničkog društva Partner Banka d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**3149**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva METROHOLDING d.d.,
Zagreb, Trg bana Josipa Jelačića 5, zastupanog po punomoćniku, trgovačkom
društvu PARTNER KAPITAL d.o.o., Zagreb, Vončinina 2, kojeg zastupa Mićo Jurjević,
direktor, za odobrenje objavljivanja ponude za preuzimanje javnog dioničkog
društva PARTNER BANKA d.d., Zagreb, Vončinina 2, na sjednici održanoj 14.
prosinca 2006. godine, donijela je

## RJEŠENJE

1. Trgovačkom društvu METROHOLDING d.d., Zagreb, Trg bana Josipa Jelačića 5,
odobrava se objavljivanje ponude za preuzimanje javnog dioničkog društva PARTNER
BANKA d.d., Zagreb, Vončinina 2.
2. Ovo Rješenje objavit će se u »Narodnim novinama«.

```
Obrazloženje
```

I) Trgovačko društvo METROHOLDING d.d., Zagreb, Trg bana Josipa Jelačića 5
(dalje u tekstu: Ponuditelj), zastupano po punomoćniku, trgovačkom društvu
PARTNER KAPITAL d.o.o., Zagreb, Vončinina 2, koje zastupa Mićo Jurjević,
direktor, podnijelo je Hrvatskoj agenciji za nadzor financijskih usluga (dalje u
tekstu: Agencija), 21. studenoga 2006. godine, temeljem odredbe članka 13.
stavak 1. Zakona o preuzimanju dioničkih društava (dalje u tekstu: Zakon),
Zahtjev za odobrenje objavljivanja ponude za preuzimanje trgovačkog društva
PARTNER BANKA d.d., Zagreb, Vončinina 2 (dalje u tekstu: Izdavatelj) i
dokumentaciju u privitku.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija pismenom od 23.
studenoga 2006. godine, te usmeno 8. studenoga 2006. godine, od Ponuditelja
tražila njezinu izmjenu i dopunu.
Ponuditelj je dokumentaciju uz Zahtjev za odobrenje objavljivanja ponude za
preuzimanje, dopunjavao i ispravljao podnescima od 28. studenoga i 8. prosinca
2006. godine.
II) Izdavatelj je javno dioničko društvo, sukladno odredbi članka 114. stavka 1.
točka 1. Zakona o tržištu vrijednosnih papira (»Narodne novine« broj 84/02).
III) Obveza objavljivanja ponude za preuzimanje, sukladno odredbi članka 4.
stavak 2. Zakona, nastala je za Ponuditelja 2. studenoga 2006. godine,
stjecanjem ukupno 116.843 dionice, odnosno 13,11% učešća u temeljnom kapitalu
Izdavatelja, što daje 13,11% od ukupnog broja glasova koje daju dionice
Izdavatelja s pravom glasa. Ponuditelj je predmetne 116.843 dionice Izdavatelja
stekao na sljedeći način: temeljem Ugovora o prodaji dionica Izdavatelja
sklopljenog 2. studenoga 2006. godine s IVANOM ĆURKOVIĆEM iz Zagreba, Pokornoga
7, stekao je 80.537 dionica Izdavatelja i temeljem Ugovora o prodaji dionica
Izdavatelja sklopljenog 2. studenog 2006. godine s MARIJOM ŠOLOM iz Sesveta,
Primorska 5, stekao je 36.306 dionica Izdavatelja. Nakon predmetnog stjecanja,
Ponuditelj raspolaže s 888.822 dionica, odnosno 99,76% učešća u temeljnom
kapitalu Izdavatelja, što daje 99,76% od ukupnog broja glasova koje daju dionice
Izdavatelja s pravom glasa.
IV) Cijena po kojoj Ponuditelj nudi otkup dionica u ponudi za preuzimanje iznosi
350,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
350,00 kuna po dionici. Prema podacima Zagrebačke burze d.d., Zagreb i
Varaždinske burze d.d., Varaždin, dostavljenim na zahtjev Agencije (u predmetu:
Klasa: 450-08/06-13/9110), na Zagrebačkoj burzi i Varaždinskoj burzi u zadnja
tri mjeseca prije nastanka obveze objavljivanja ponude za preuzimanje nije bilo
trgovine dionicama Izdavatelja, niti kroz trgovinski sustav niti putem dražbi,
te je utvrđeno da je cijena izražena u ponudi za preuzimanje u iznosu od 350,00
kuna po dionici, utvrđena u skladu s odredbama članka 15. stavci 3. – 6. Zakona.
V) Ponuditelj raspolaže s 888.822 redovnih dionica Izdavatelja, a temeljni
kapital Izdavatelja podijeljen je na 891.000 redovne dionice, svaka u nominalnom
iznosu od 100,00 kuna. Novčana sredstva potrebno je osigurati sukladno odredbi
članka 9. stavak 1. Zakona, za plaćanje preostalih 2.178 dionica Izdavatelja s
pravom glasa, u iznosu od najmanje 762.300,00 kuna. Uvidom u Garanciju broj
178/2006-G koju je 23. studenoga 2006. godine, u korist svih dioničara
Izdavatelja, izdala HRVATSKA POŠTANSKA BANKA d.d., Zagreb, Jurišićeva 4, s rokom
važenja od 60 dana od dana objave ponude za preuzimanje, a najkasnije do 15.
veljače 2007. godine, utvrđeno je da je Ponuditelj osigurao sredstva u iznosu od
770.000,00 kuna.
VI) Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII) Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
VIII) Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/52
Urbroj: 326-111/06-9
Zagreb, 14. prosinca 2006.

Predsjednik Uprave
**Ante Samodol**, v. r.

Rješenje, NN 139/2006-3149
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)